Jegyzőkönyv

2017. december 14. napján 17,30 órakor a Gősfa Faluház helyiségében megtartott közmeghallgatás és nyilvános képviselőtestületi ülésről.

**Jelen vannak**: Farkas Tiborné polgármester

Vincze Istvánné alpolgármester

Hessel Ferencné képviselő

Horváth Edit képviselő

Szabó Gyuláné képviselő

Szita Gabriella jegyző

1. napirendi ponthoz tanácskozási joggal meghívott: Óvári Miklós

Farkas Tiborné polgármester köszöntötte a megjelenteket 14 fő állampolgár jelent meg. A képviselő-testület 5 igen egyhangú szavazattal a meghívóban foglaltakkal azonosan a következő napirendet fogadta el.

**Tervezett napirend:**

1. **Falugyűlés   
   témája: Partnerségi egyeztetés a Településképi Arculati Kézikönyv tárgyában**
2. **Közmeghallgatás  
   témája: Tájékoztató a 2017. évi önkormányzati munkáról.  
   Előadó: Farkas Tiborné polgármester**
3. **Egyebek**

**Napirend tárgyalása:**

1. **Falugyűlés  
   témája: Partnerségi egyeztetés a Településképi Arculati Kézikönyv tárgyában**

**Farkas Tiborné:** Felkérte Óvári Miklós urat, ismertesse a Településképi Arculati Kézikönyv tervezetet.

**Óvári Miklós tervező:** Köszöntötte a megjelenteket. Röviden bemutatkozott. Elmondta, hogy nagy örömére szolgált, hogy Gősfa település tekintetében megkapta ezen munkát. Röviden ismertette mit jelent a Települési Arculati kézikönyv. Az Arculati Kézikönyv a település pozitívumait mutatja be. Itt kerülnek megfogalmazásra azok a dolgok, amik a HESZ-ben nem szabályozhatók. A HESZ tartalmazza mit és hol, az Arculati Kézikönyv pedig azt hogyan. Sajnos a település szép temploma nem egy téren van, hanem az utcán, ezért nehéz volt azt lefotózni, így messzebbről, a játszótér felőli nézetet mutatja be. A kézikönyv geológiai, talaj összetételi bemutatást is tartalmaz, természetvédelmi szempont is bemutatásra kerül. Tájképvédelmi fejezetet is tartalmaz. Kéri a jelenlévőket, ha van valakinek hozzászólása, tegye meg. Kérte amennyiben lehetséges, hozzanak régi képeket, amely főként a tájakat, épületeket tartalmaznak. Ezek a képek alkalmasak a változások bemutatására. Az Arculati Kézikönyv csak pozitív tartalmú bemutatást fog tartalmazni.

**Farkas Tiborné polgármester:** Megkérdezte a jelenlévőket, hogy amennyiben van kérdés tegyék fel. Elmondta, hogy Magyarország Kormánya ezen feladatra 1 millió Ft-ot biztosított.

Óvári Miklós tervező 18 órakor távozott az ülésről.

Még 1 állampolgár érkezett a közmeghallgatásra.

**Farkas Tiborné polgármester:** Indítványozta az ismertetett Települési Arculati Kézikönyv eddigi részének képviselő-testület által történő elfogadását.

Kérdés, hozzászólás nem hangzott el, az **ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők 5 fő, majd szavazásra bocsátotta az elhangzott indítványt.

Gősfa Község Önkormányzati Képviselő-testülete 5 igen egyhangú szavazattal az alábbi határozatot hozta:

**Gősfa Község Önkormányzati Képviselő-testületének  
41/2017.(XII.14.) számú határozata**

Gősfa Község Önkormányzati Képviselő-testülete Gősfa Község Települési Arculati Kézikönyvét az ismertetett tartalommal a 1. partnerségi egyezetésen elhangzottaknak megfelelően elfogadja.

Felkéri a polgármestert 2.második partnerségi egyeztetés összehívására a hatályos jogszabályok előírásának megfelelően.

1. **Közmeghallgatás  
   témája: 2017. évi önkormányzati gazdálkodás, megvalósult fejlesztések.  
   Előadó: Farkas Tiborné polgármester**

**Farkas Tiborné polgármester:** Köszöntötte a megjelenteket, felkérte a jegyzőt, ismertesse az Önkormányzat ez évi gazdálkodási adatait.

**Szita Gabriella jegyző** ismertette az elkészített írásos beszámolót.

**Farkas Tiborné polgármester:** Ismertette a költségvetési főszámla és alszámlák mai napi egyenlegét. Ismertette a 2017. évi elnyert és megvalósított pályázatokat.

Elmondta, hogy a Faluház felújítására benyújtott pályázat pozitív elbírálásáról kaptak augusztus hónapban értesítést. Tájékoztatott, hogy Nagypáli Önkormányzata 243 millió Ft EFOP pályázati támogatás nyert , amelyből Gősfa település bruttó közel 20 millió Ft-ban fog részesülni.

Most adtak be az E-Magyarország ponthoz pályázatot eszközök beszerzésére. Minden forintot meggondoltan költöttek.

Az ivóvízre vonatkozó alszámla terhére végzik a felújítási munkákat, amelyeket megkezdtek. A szennyvíz hálózattal kapcsolatosan várja a Zalavíz Zrt a felújítási javaslatokat.

A Csöngeti ház eladásra került, az épület rossz állapotban volt, régóra üresen állt. A beérkezett vételárat megpróbálta lekötni, kamatoztatni, de az Otp szakértője elmondása szerint nagyon alacsony a kamat és ugyannyit fizet, mint a főszámla. Így abból bevételre nem számíthat az önkormányzat.

Tájékoztatta a jelenlévőket, hogy az átadásra került urnafal, ahol 1 urnahely 70.000 Ft-ba kerül 25 évre.

**Mátyás Zoltán állampolgár:** Úgy hallotta, itt röpködnek a százezrek, milliók. Úgy látja ez a falu még mindig a befejezetlen műnél tart. Bármelyik épületet belakni nem tudtátok. Bármennyit költöttünk az épületre az ugyanígy áll, mint régen. A környező falvak mind elmentek mellettünk. Ott van a lepusztult bolt. Mindegy, hogy kié. Nem azt mondja, hogy most menjünk oda, de az önkormányzat felelőssége, hogy kiadnak működési engedélyt. Lepusztult állapot van. Lehetne akármit csinálni. Éveken keresztül valamit csinálunk, de ráköltünk és úgy marad.

**Farkas Tiborné polgármester:** Van a félretett anyagokból, óvjuk, le van takarva.

**Mátyás Zoltán állampolgár:** Sokat ráköltöttek épületekre, terveket készítettek, aztán mást gondolnak.

**Farkas Tiborné polgármester:** Pályáztak a kialakításra, de nem tudták az önerőt hozzá tenni.

**Mátyás Zoltán** **állampolgár**: Mennyit költöttek a tervek hosszabbítására.

**Szita Gabriella jegyző**: megnézik a könyvelésben, így nem lehet erre válaszolni.

**Mátyás Zoltán állampolgár** Csináltattak önkormányzati utakat, egyet, hol is?

**Farkas Tiborné polgármester:** Önkormányzati utakat újítottak fel, egy közülük amelyik a zártkertekhez vezet.

**Mátyás Zoltán állampolgár:** 20 év alatt egyetlen új járdát sem építettek Nem látja, hová mennek el a pénzek, szerinte elfolyik. Szerinte gondolni kell a jövőre is. Ezt a szűk helyet úgy beépíti, hogy ebből ki ne tudjon menni senki.

**Farkas Tiborné polgármester:** Akkor kellett volna szólni, amikor meg lett toldva az épület.

**Mátyás Zoltán állampolgár.** Mindig azt mondjátok pályázatból, pályázatból, önerőből semmit.

**Farkas Tiborné polgármester:** Önerőből nem tudják megcsinálni.

**Hessel Ferencné képvielő:** Azt kérdezte, hogy ő a saját pénzéből fordít-e önkormányzati úrtra. Elmondta, hogy ebben az évben autómentes napra pályáztak, BM es út pályázatot nyújtottak be a Viola utca további felújítására.

**Mátyás Zoltán állampolgár:** Gősfa arculatát alakítottátok , addig nem jutottatok el, hogy egyforma fákat ültessetek

**Szita Gabriella jegyző:** A közterületi fakivágást engedélyeztetni kell.

**Hessel Ferencné képviselő:** Továbbá pályázatból közterület rendezéséhez nyertek támogatást, a Gősfai táncosok nyertek pályázatot, illetve Erdélyi útra is nyertek támogatást.

**Máyás Zoltán állampolgár:** Ez a falu szégyene,

**Hessel Ferencné képviselő:** Elmondta, hogy most Nagypáli nagyon sok pályázati pénzt adott a településnek.

**Farkas Tiborné polgármester:** Elmondta, hogy bébi ételt, szilvafákat és sorolhatná még mennyi támogatást kaptak Nagypálitól.

**Mátyás Zoltán állampolgár** Akkor azt mondjátok élhető a falu és fejlődik.

**Hessel Ferencné képviselő:** Megkérte Mátyás Zoltánt mondja meg miért nem lett Gősfán a faluház felújítása benyújtva, míg Vasboldogasszonyban, Nagypáliban megcsinálták.

**Mátyás Zoltán állampolgár:** A szociális beruházást hogyan lehet eldönteni 5-en.

**Farkas Tiborné polgármester:** 60 milliótól esett el a falut.

**Mátyás Zoltán állampolgár:** Persze, majd valaki reggelre oda piszkít a bejáratod elé. Ne mondja a Kormány azt, hogy ezeket az embereket ki lehet költöztetni.

**Ambrus Zoltán állampolgár**: Azt kéri, hogy ha az ember mond valamit, akkor ne ugorjanak mindjárt. Itt akik vagyunk meghallgattuk a polgármester asszonyt, a jegyző asszonyt, a Beát. Nagyon örülne, ha megvalósulna a faluház, de nem örül, hogy a foci pálya, ami sokba került, és 7 éve amikor a kisfiú leesett a foci kapuról, leláncoltátok a foci kapukat. 7 év alatt nem csináltunk ott semmit. Minden évben nyírjátok a füvet, de van-e neki értelme. A Marikának benn van a választási körlevelében, hogy villanyt akarnak, ötözőt akarnak, de minek, ha 7 éve nem ment oda senki. Gyerek kellene oda. Nem tudja van-e tervetek, hogy az elkövetkezendő 10 évben megy-e gyerek oda.

**Szabó Gyuláné képviselő:** A legközelebbi választáskor indulni kell.

**Ambrus Zoltán állampolgár :** Amikor tehette elmondta. Nagyon jól csináljátok, nem költünk tüzelőre, mert van honnan kivágni, de aki tovább lát 1 évnél, azt gondozni is kell azt az erdőt, amit levágtatok, tősarjazni kell. Sajnáltatok 70 ezer forintot egy vállalkozótól. Ezek akkora összegeket? Tönkre mentek az utak.

**Farkas Tiborné polgármester:** Azt nem láttad, hogy a Gorza Ferkóék előtt két helyen is be van vágva az út.

**Ambrus Zoltán állampolgár:** Ha ő dönthetne, megvenné a Pass Pista házát, ott lenne hely. Mert aki kitalálta, hogy ott legyen a foci pálya. Ott egy ekkora terület, amely 5 millió Ft-ért meg lehetne venni. A templomhoz parkolót szeretnének vásárolni, amelyhez 50 ezer forintot szeretnének kérni az Önkormányzattól.

**Hessel Ferencné képviselő:** Tartottatok ott gyertyagyújtást, kérdezné, hogy kit és hogyan hívtak meg.

**Ambrus Zoltán állampolgár:** Ha többször járna templomba tudná, hogy ott kihirdették.

**Hessel Ferencné képviselő:** Most kijelenti, hogy ezeket a pályázatokat ő írta a kolléganőjével, amely közel 1 millió Ft-értékű, amit most kér, hogy fizessék ki, ezen összeget szeretné majd felajánlani rászorulók részére.

**Farkas Tiborné polgármester:** Elmondta, hogy ő nem Gősfára jár templomba, máshová jár.

**Állampolgár:** És ti mikor jártok misére?

**Hessel Ferencné képviselő:** Ki intézte el, hogy a püspök szentelje fel a templomot.

**Farkas Tiborné polgármester:** Amikor a templom felújítás volt, az önkormányzat sokat adott. Te meg Mátyás Zoli mit csináltál.

**Mátyás Zoltán állampolgár:** Nem úgy volt. Hárman választottuk ki, és valóban azután hozta el megmutatni.

**Hessel Ferencné képviselő**: Szólt, hogy van a templomra pályázat, akkor azt válaszoltátok, nem pályáztok a templomra.

**Farkas Tiborné polgármeter:** Tudvalévő, rossz a templom kerítése. Az önkormányzatnak nincs eszköze, szakembere. Lehetet volna pályázni-

**Ambrus Zoltán állampolgár:** Ha valaki őt meghallgatja, hogy nem fog sem kovácsoltvas, sem léckerítést megszavazni, legyen olyan, mint amilyen régen volt. Legyen parkoló. Ha van egy temetés, akkor kulturáltan beállhat oda bárki és nem akadályozza a közlekedést. Még egy dolgot elmondta, tudja nem lesz népszerű. Van-e feljegyzés, hogy a Horváth Zoli hagyatékát gondozzák, az mennyibe kerül. Lehet-e tudni ezt. Arra jár, ott 6 ember 8 ember.

**Farkas Tiborné polgármester:** Permetszerre 25 ezer forintot költöttek. Abból tudnak ajándékot adni, lesz falunapi rendezvény, rendelkezésre fog állni az ital.

**Ambrus Zoltán állampolgár** 25-30 liter bort lehetett volna ebből venni.

**Hessel Ferencné képviselő:** Szeretnének palackozni belőle.

**Ambrus Zoltán képviselő:** A tősarjazás szerinte most is elsuhant a Marika füle mellett.

**Farkas Tiborné polgármester:** Volt olyan lehetőség, hogy lehetett volna a villanyra pályázni, de előbb le kell oda vinni a villanyt. Annak idején megkérdezte, hogy nem adna-e el parkolásra területre.

**Mátyás Zoltán állampolgár**: Ha lejössz, megmutatom meddig az enyém a terület. Ki lett mérve.

**Ambrus Zoltán állampolgár:** Nem sértő módon kérdezni. Volt egy peres ügyünk egy Vasboldogasszonyi vállalkozóval, mi lett annak a vége.

**Farkas Tiborné polgármester:** Az ügy végrehajtáson van, a bíróság 800 ezer forint körül ítélt meg az önkormányzatnak, az erdészet pedig 3 millió 300 ezer ft-ra büntette.

**Mátyás Zoltán állampolgár:** Ki fogja azt kifizetni.

**Farkas Tiborné polgármester:** A végrehajtó behajtja.

**Mátyás Zoltán állampolgár:** Engem sért, hogy a háta mögött azt mondják, hogy heccből is bírálgatja az önkormányzatot. Ő most is azt állítja, hogy ez a falu egy befejezetlen mű maradt nálad.

**Hessel Ferencné képviselő:** Szabadtéri konditermet szeretnének létesíteni.

**Vincze Istvánné alpolgármester:** Ha a tulajdonodban van, azt gondozni kell. A pályázat úgy működik, arra lehet felhasználni, amire azt kiírják.

**Mátyás Zoltán állampolgár:** Akkor mi lesz a külterületi utakkal. Nem érti, hogy csak ezt feszegetik, hogy csak pályázat és pályázat.

**Ambrus Zoltán állampolgár:** Ha csak temetőre lehet pályázni, akkor nekünk lesz egy remek temetőnk és más semmi.

**Hessel Ferencné képviselő:** Igen ez így van. Most lehetne pályázni a volt iskolára.

**Mátyás Zoltán állampolgár:** Amikor pályáztatok az iskola épület külső felújítására,akkor nem gondolkodtatok a továbbiakról.

**Farkas Tiborné polgármester:** Ma volt itt a kivitelező, hogy adjon árajánlatot a helytörténeti épület belső felének felújítására.

**Mátyás Zoltán állampolgár:** Akkor most azt mondjátok, hogy itt minden rendben van. Ne mondjátok állandóan a pályázatot. Olyanra pályázzatok, amire szükség van. Kiárkoltatjátok ezt a falut, én előttem menjetek el. A Bangóék előtt 4 m3 földet vettek ki. Mélyen áll a víz. Idehívtok egy strumant aki mindent megcsinál. Milyen vállalkozókkal dolgoztattok.

**Farkas Tiborné polgármester:** Elmondta, hogy volt padkázást 900 ezer forintért csinálták.

**Mátyás Zoltán állampolgár:** A mai világban olyan gépek vannak, hogy mérőműszer kiméri. Nincsen olyan fogalmatok, hogy olyan vállalkozót keressetek. Ennek örüljek most.

**Ambrus Zoltán állampolgár:** Az történt, hogy kiásták a meglévő hidakhoz az árkot. Megfordult a világ, mert ez már soha nem lesz jó.

**Farkas Tiborné polgármester:** Én előttem is megáll a víz, akkor a lejtőn miért nem folyik el.

**Ambrus Zoltán állampolgár:** A hídgyűrűk kiszedése megtörtént?

**Farkas Tiborné polgármester:** Én nem fizetem ki a hídgyűrű felszedést.

**Ambrus Zoltán állampolgár**: A boltnál például milyen állapot van.

**Farkas Tiborné polgármester:** Elmondta, a kialakult helyzetet.

**Állampolgár:** Kérdezi, hogy a Szent Márton utcában lesz-e járda, veszélyes a boltig is elmenni.

**Farkas Tiborné polgármester:** Itt van járda, azt sem használják, inkább az úton mennek. Egyenlőre nem lesz járda.

**Állampolgár:** Szerinte egyenlőre nem lesz járda, mert annak a helyén megy a szennyvíz vezeték. Ott vannak a szennyvíz aknái.

**Mátyás Zoltán állampolgár**: Szerinte bármit csináltak semmit nem fejeztek be. Amikor egy ember az önös érdekeit előre helyezi, akkor baj van. Amikor elmentetek Nagypáliba az is Önös érdekből történt. Amikor hoztátok azt a döntést és én a jegyző asszonynál azt megfellebbeztem, akkor. Ezt nem lehet 5 embernek eldönteni. Ti nem dönthettek egy falunak 10, 20, 30 évre előre. Csak mi merünk szólni.

**Hessel Ferencné képviselő:** Pár év múlva meglátjuk.

**Szabó Gyuláné képviselő:** Indulj polgármesternek.

**Mátyás Zoltán állampolgár**: Mindig ezt mondjátok. Szerinted Rózsi itt jól mennek a dolgok?

**Szabó Gyuláné képviselő:** Szerinte tiszta a lelkiismerete, mindent megtesznek.

**Vincze Istvánné alpolgármester:** Nem titok, amikor először szavazni kellett az eredmény 3:1 volt, amikor megváltoztatta az álláspontját akkor 2:2 lett az eredmény.

**Ambrus Zoltán állampolgár:** Valóban ő is megszavazta, hogy elmenjenek Páliba, akkor az érvek meggyőzték. Valóban érezhető a változás, de ő többet várt. Reméli, most majd jönnek az eredmények. Egyikünk sem tudja milyen lett volna, ha megszavazzák az intézmény létesítését. Nem kellene dobálni a labdát, mert nem erről van szó. Vissza kellene a régi dolgokat állítani. Régen, amikor külön evett a nép és külön ettek az első szobában. Ha valaki kérni jön, akkor ne úgy reagáljon.

**Horváth Edit képviselő:** Én azt mondtam, hogy a megjegyzésével minősítette az egész falu.

**Ambrus Zoltán állampolgár:** Miért különítik el a meghívott vendégeket.

**Hessel Ferencné képviselő:** Mindenhol külön vendégelik meg a meghívottakat.

**Farkas Tiborné polgármester** Mindenhol így van, Egerváron is.

**Ambrus Zoltán állampolgár:** Egervárt ne hasonlítsd hozzánk. Jó volt látni, hogy ott van 100 ember, aztán ki van hagyva egy terület és ott egy másik csoport van. Amikor kezdtük a falunapi dolgot egy régi katonai sátorban, aztán jöttek a vendégek, a falusiak elmaradtak.

**Farkas Tiborné polgármester** Jöttél az idén főzőnapra?

**Ambrus Zoltán állampolgár:** Az idén nem jöttem, mert akikkel jönni szerettem volna, azok nem jöttek.

**Mátyás Zoltán állampolgár**:: régen elmentünk Nagypáliba egy délelőtti rendezvényre, ahol kaptak 11 jegyet és nem adtak többet, mi meg adtunk.

**Farkas Tiborné polgármester** A vadhúst, a disznóhúst, a krumplit mindig támogatásból kaptak, inkább odaadtuk másnak, mint kiöntöttük volna.

**Ambrus Zoltán állampolgár** Most vasárnap is lesz gyertyagyújtás, mindenkit szeretettel várnak. A negyedik vasárnapot előrehozták szombatra, akkor mindig szoktunk sátrat felállítani. Mindenkit szeretettel várnak. De azt ne várja senki. Hogy ő mennyit jár templomba azzal ne törődjön senki.

Boldog karácsonyt kíván, kíván a munkájukhoz minden jót, azt kívánja, hogy mindig úgy gondolkodjanak, hogy a jövőre is gondoljanak. Én most is úgy gondolom, hogy a Pass Pista házát meg kellene venni.

**Farkas Tiborné polgármester**: Elmondta, hogy a Csiza Ferkó ingatlanait az Önkormányzat örökölte.

**Ambrus Zoltán állampolgár**: Mikor mondta a Jó Isten, hogy ne legyen jó kedvünk. Ezt nem írja sehol a Biblia.

**Hessel Ferencné képviselő:** Szent Márton napra minden település kapott pénzt, csak Gősfa nem, miért?

**Ambrus Zoltán állampolgár**: Ezt nem tudja.

**Farkas Tiborné polgármester** Tavaly volt Szent Márton éve, a plébános mondta, szeretne pályázni erre. Csak várta, várta, hogy szól a plébános, de már október volt és akkor megkérdezte. Azt mondta a plébános, hogy szervezzenek, de kérjen számlát. Minden Szent Márton település kapott 1 millió Ft-ot, Gősfa nem. Gősfa Önkormányzat kifizette a rendezvényt.

**Ambrus Zoltán állampolgár**: Lehet szeretni a Gábor atyát, meg nem szeretni, de mi itt vagyunk. Magunknak csinálunk mindent.

**Farkas Tiborné polgármester** Én a Kámán Imrének szóvá tettem. Azt mondta, hogy miért nem szóltam előbb. 1 milló Ft-ot adott a Püspökség minden településnek.

**Állampolgár.** Megkérdezné, a homokbányánál van egy kupac homok és mart aszfalt, abból lehet használni?

**Farkas Tiborné polgármester** Igen lehet, belőle vinni.

**Ambrus Zoltán állampolgár**: Ha az utakkal nem foglalkozunk, akkor tönkre mennek.

**Vincze Istvánné alpolgármester.** Kérdezné, hogy a téglarakás, amit az útba tettek, az bevált?

**Állampolgár**: Igen.

**Vincze Istvánné alpolgármester**: Senki nem mer szólni a traktorosnak, hogy ez az út nem nekik lett csinálva.

**Állampolgár**: Reggel felmentek földúton, este meg lejöttek aszfaltos úton. Ennyi volt az út készítés.

**Farkas Tiborné polgármester** Mindenkinek Békés Boldog Ünnepeke és Eredményekben Gazdag Boldog Új Évet kívánunk.

Polgármester19,50 órakor bezárta a közmeghallgatást.

1. **Egyebek**

* **Zalaegerszegi Kistérségi Társulás Megszüntetése  
  Előadó: Farkas Tiborné polgármester**

**Farkas Tiborné polgármester**: Ismertette a napirend tárgyában készült írásos előterjesztést. Kérte a képviselőket mondják el véleményüket.

Indítványozta a Zalaegerszeg és Térsége Többcélú Kistérségi Társulás 2017. december 31. napjával történő jogutód nélküli megszüntetését.

Kérdés, hozzászólás az előterjesztéssel kapcsolatban nem hangzott el, az **ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők 5 fő, majd szavazásra bocsátotta az elhangzott indítványt.

Gősfa Község Önkormányzati Képviselő-testülete 5 igen egyhangú, minősített többségű szavazattal az alábbi határozatot hozta:

**Gősfa Község Önkormányzati Képviselő-testületének  
43/2017.(XII.14.) számú határozata**

Gősfa Község Önkormányzati Képviselő-testülete a Zalaegerszeg és Térsége Többcélú Kistérségi Társulás (8900 Zalaegerszeg, Kossuth Lajos u. 17-19.) megszüntető megállapodását, valamint a Társulás 2017. december 31-i hatállyal, jogutód nélkül történő megszüntetését az előterjesztés szerinti tartalommal. elfogadja.

A képviselő-testület felhatalmazza a polgármestert a megszüntető megállapodás aláírására.

**Határidő: 2017. december 15.**

**Felelős: Farkas Tiborné polgármester**

* **Söjtöri Szociális Intézményfenntartó Társulási Megállapodás módosítása   
  Előadó: Farkas Tiborné polgármester**

**Farkas Tiborné polgármester**: Ismertette az írásos előterjesztést, kérte a képviselőket, mondják el véleményüket.

Indítványozta a Söjtöri Szociális Intézményfenntartó Társulás társulási megállapodásának módosítását.

Kérdés, hozzászólás az előterjesztéssel kapcsolatban nem hangzott el, **az ülést levezető** **polgármester** a napirend tárgyalását lezárta és megállapította, hogy az ülés határozatképes, jelenlévő képviselők száma 5 fő, majd szavazásra bocsátotta az elhangzott indítványt.

Gősfa Község Önkormányzati Képviselő-testülete 5 igen, egyhangú, minősített többségű szavazattal az alábbi határozatot hozta:

**Gősfa Község Önkormányzati Képviselő-testületének  
44/2017.(XII.14.) számú határozata**

Gősfa Község Önkormányzati Képviselő-testülete a Söjtöri Szociális Intézményfenntartó Társulás Társulási Megállapodásának módosítását az írásos előterjesztésben foglaltaknak megfelelően elfogadja.

A képviselő-testület felhatalmazza a polgármestert a módosításokkal egységes szerkezetbe foglalt Társulási Megállapodás aláírására; valamint a határozati kivonatnak a Söjtöri Szociális Intézményfenntartó Társulás részére történő megküldésére.

**Határidő: azonnal**

**Felelős: Farkas Tiborné polgármester**

* **Tájékoztató   
  Előadó: Farkas Tiborné polgármester**

**Farkas Tiborné polgármester**: December.3-án délután 3-kor Nyugdíjas találkozót rendeznek, a vacsorát a Rózsakertből rendelik 1200 Ft/fő /adag összegben. Sajtos pogácsát rendelnek 1100Ft / kg egységárban. Süteményt is rendelnek Alibánfán a nyugdíjasok részére. Üdítőt, bort és sört is vásárolnak.

Ezt követően az ülést levezető polgármester megkérdezte a képviselőket, van-e egyéb közérdeket érintő kérdésük, vagy bejelentésük

Egyéb közérdeket érintő kérdés, bejelentés nem hangzott elaz ülést levezető **polgármester** a képviselő-testület nyilvános ülését 20,10 órakor bezárta.

**K.m.f.**

**Farkas Tiborné Szita Gabriella  
 polgármester jegyző**